open-index/open-wikipedia-markdown huggingface dataset:
Niko Karhu

**Niko Antero Karhu** (s. 13. toukokuuta 1993 Turku) on suomalainen jääkiekkopuolustaja, joka pelaa Mestis-joukkue TuTossa. Elite Prospects -sivuston mukaan hän on isokokoinen puolustava puolustaja, joka pelaa vahvasti omassa päässä. Karhun hyökkäyspään taidot ovat kuitenkin rajalliset ja hänellä on kehitettävää kiekollisessa pelissä.

## Ura
Karhu on TuTon kasvatti. Hän debytoi miesten peleissä 17-vuotiaana kaudella 2010–2011, jolloin Karhu pelasi TuTon Mestis-joukkueessa 21 runkosarja- ja kolme karsintasarjan ottelua tehden kaksi syöttöpistettä. Kaudella 2011–2012 hän mahtui TuTon Mestis-joukkueen kokoonpanoon vain kolmessa ottelussa. Tammikuussa 2012 Karhu siirtyi Turun Palloseuran A-nuoriin. 

Toukokuussa 2012 Karhu teki kaksivuotisen SM-liigasopimuksen TPS:n kanssa. Hän teki SM-liigadebyyttinsä 27. lokakuuta 2012 Espoo Bluesia vastaan, jolloin Karhu sai jääaikaa 6.22 minuuttia. Liigauransa avausmaalin hän teki 19. tammikuuta 2013 Rauman Lukkoa vastaan. Yhteensä Karhun tulokaskausi 2012–2013 toi 24 runkosarjaottelussa tehot 1+1=2. Hän kuului TPS:n nuoren osaston onnistujiin. Noin puolet kaudestaan Karhu pelasi vielä A-nuorissa, joiden varakapteenina hän toimi.

Myös kauden 2013–2014 Karhu pelasi suurimmaksi TPS:n A-nuorissa. Hän pelasi TPS:n SM-liigajoukkueessa 24 runkosarja- ja seitsemän European Trophy -ottelua tehopistein 1+2=3. Karhu pelasi kauden aikana myös kaksi ottelua lainalla Mestis-joukkue KooKoossa lokakuussa 2013. Kaudella 2014–2015 hän ehti pelata TPS:ssä vain kahdeksan runkosarja- ja viisi CHL-ottelua. Marraskuussa 2014 seura lainasi Karhun loppukaudeksi TuToon. Kaudella 2015–2016 hän jatkaa joukkueessa vuoden mittaisella sopimuksella.

## Tilastot

## Lähteet
*
*

### Viitteet
Johan Gabriel von Bonsdorff

**Johan Gabriel von Bonsdorff** (26. syyskuuta 1795 Turku – 13. toukokuuta 1873 Helsinki) oli suomalainen juristi ja kameralisti.

## Henkilöhistoria
Von Bonsdorffin isä oli arkkiatri Gabriel von Bonsdorff ja veli kemisti Pehr Adolf von Bonsdorff. Johan Gabriel von Bonsdorff väitteli lakitieteen tohtoriksi 1818 ja toimi senaatin kamari- ja tilitoimituskunnan kamreerina vuodesta 1826. Erotessaan virasta 1844 hän sai valtioneuvoksen arvon, mutta jatkoi työtä julkisissa tehtävissä. Hän oli ministerivaltiosihteeri Alexander Armfeltin ystävä ja siksi hänellä oli vaikutusvaltaa maan asioihin. Von Bonsdorff osallistui aatelissäädyssä valtiopäiville 1863–1864 ja 1867.

Von Bonsdorffin puoliso vuodesta 1820 oli Ulrika Charlotta von Willebrand (k. 1881). Tilanomistaja, valtiopäivämies Hjalmar Erik Gabriel von Bonsdorff oli heidän poikansa.

## Julkaisuja
* *Storfustendömet Finlands kamerallagfarenhet, systematiskt framstäld*, 1833 (teosta on pidetty kameraalilainopin tuntemisen luotettavana lähteenä)

## Lähteet
Fort Mandan

**Fort Mandan** oli Lewisin ja Clarkin retkikunnan rakentama väliaikainen tukikohta Pohjois-Dakotassa Yhdysvalloissa. Rakennus pystytettiin lokakuussa 1804 Missourijoen rannalle lähelle nykyistä Bismarckin kaupunkia. Se nimettiin aluetta asuttaneiden mandan-intiaanien mukaan.

Fort Mandan oli rakennettu suurista amerikkalaisista poppeleista, joita kasvoi Missourijoen varrella. Tämä alkeellinen varuskunta oli jaettu kahdeksaan huoneeseen, joista kaksi toimi varasto- ja säilytystiloina. Rakennuksen joenpuoleinen takaosa oli suojattu yli viisi metriä korkealla paaluvarustuksella. Kylmistä talvikuukausista huolimatta tukikohta oli vartioitu ympäri vuodokauden siouxien tai muiden vihamielisten intiaanien hyökkäysten varalta.

Retkikunnan sopeutumista Missourijoen varrella asuvien mandanien ja hidatsojen keskuuteen helpotti ranskalais-kanadalainen kauppias Renè Jussome, joka oli asunut paikallisissa kylissä vuosia ja oppinut tuntemaan kyläläisten käytöstavat. Jussomen avustukselle tutkimusmatkaajat solmivat hyvät kauppasuhteet intiaaneihin ja osallistuivat heidän seremonioihinsa. Samalla amerikkalaisista tuli osa siitä sosiaalisesta verkostosta, joka sitoi hidatsojen ja mandanien kylät toisiinsa. Talven aikana retkikuntaan palkattiin eräoppaaksi ja tulkiksi mandanien luona asunut turkismetsästäjä Toussaint Charbonneau sekä hänen nuori vaimonsa Sacagawea.

Retkikunta viipyi Fort Mandanissa yli talven ja jatkoi matkaansa länteen 7. huhtikuuta 1805. Osa tutkimusmatkaajista palasi takaisin lähtöpaikkaansa Saint Louisiin. Heidän tehtävänään oli viedä edellisvuoden aikana otetut tieteelliset tulokset presidentti Thomas Jeffersonille, jonka aloitteesta matka oli toteutettu. Suurin osa retkikunnasta jatkoi kuitenkin matkaansa kohti Tyyntä valtamerta Meriwether Lewisin ja William Clarkin johtamina. Kun ryhmä palasi takaisin elokuussa 1806, Fort Mandan oli poltettu maan tasalle.

## Lähteet
*Meadows, Sammye J: *Lewis and Clark Dummies*, Wiley Publishing, 2011.  
*Rodriques, Junius P. *The Louisiana Purchase: A Historical and Geographical Encyclopedia* ABC-Clio, 2001.  
*Ronda, James P. *Lewis and Clark Among the Indians* Univ of Nebraska Press, 2002.  

### Viitteet
Buddha Tooth Relic Temple and Museum

**Buddha Tooth Relic Temple and Museum** on buddhalainen temppeli ja museo Singaporen Chinatownissa. Temppelissä säilytetään Buddhan hammasta, ja se on yksi Singaporen kymmenestä tärkeimmästä matkailukohteesta.

Temppelin rakennustyöt aloitettiin 2002 ja se avattiin yleisölle vuonna 2007. Se on nelikerroksinen rakennus, jonka kolmannessa kerroksessa on buddhalaisutta esittelevä museo ja kakkoskerroksessa teehuone. Itse hammasta säilytetään neljänteen kerrokseen rakennetussa kaksimetrisessä stupassa joka on täyttä kultaa.

## Lähteet

## Aiheesta muualla
Tanninen

**Tanninen** on sukunimi, joka on muun muassa seuraavilla suomalaisilla henkilöillä:

* Aarne Tanninen (1931–2022), toimittaja
* Aleksandra Tanninen (s. 2007), jalkapalloilija
* Antero Tanninen (1899–1985), toimittaja ja kirjailija
* Eemil Tanninen (1870–1942), liikemies ja lahjoittaja
* Eemil Tanninen (s. 2007), jalkapalloilija
* Joonas Tanninen (s. 1995), koripalloilija
* Maija Tanninen-Mattila (s. 1958), museonjohtaja
* Oili Tanninen (1933–2024), lastenkirjailija ja kuvittaja
* Seppo J. Tanninen (s. 1948), taidemaalari ja runoilija
* Sulo Tanninen (1896–1974), runoilija.
Kanninen

**Kanninen** on suomalainen sukunimi, joka on muun muassa seuraavilla henkilöillä:

* August Kanninen (1857–1935), opettaja ja oppikirjojen laatija
* Ella Kanninen (s. 1974), toimittaja ja juontaja
* Ermei Kanninen (1922–2015), kenraaliluutnantti
* Heikki Kanninen (s. 1952), juristi, korkeimman hallinto-oikeuden jäsen, Ermei Kannisen poika
* Henri Kanninen (s. 1994), jääkiekkoilija
* Mauno Kanninen (1905–1956), kirjastonhoitaja
* Miina Häger-Kanninen (1877–1950), näytelmäkirjailija
* Mikko Kanninen (s. 1971), näyttelijä, teatteriohjaaja ja teatterinjohtaja
* Volmari Kanninen (ent. *Kannin*, 1860–1942), opettaja, toimittaja, todellinen valtioneuvos ja painoasiain ylihallituksen päällikkö.
Housing and Development Board

**Housing and Development Board** eli **HDB** (, , ) on Singaporen valtion virasto, joka on vastuussa julkisin varoin rahoitetuista asunnoista Singaporessa. Se perustettiin vuonna 1960 tehtävänään tarjota singaporelaisille edullisia ja laadukkaita asuntoja. 

Viidessäkymmenessä vuodessa se on tuottanut yli 900&nbsp;000 asuntoa. 2010-luvulla sillä on 23 aluetoimistoa ja kaikkiaan 4&nbsp;800 hengen henkilökunta.

## Perustaminen

Kun HDB:n perustamisesta päätettiin, Singaporessa oli paljon slummeja. Alle 10 prosenttia Singaporen 1,6 miljoonasta asukkaasta omisti asunnon. Hökkelikylissä asuttiin ilman viemäröintiä tai muita yhteiskunnan peruspalveluita. 

Asuntopula ratkaistiin pääosin ensimmäisen kymmenen vuoden aikana. Jo ensimmäisen viiden vuoden aikana HDB rakennutti 55&nbsp;000 asuntoa.

## Asunnot
HDB rakennuttaa asunnot ja myy ne sitten edulliseen hintaan  asuntoa tarvitseville asukkaille. 
### Asunnon saanti ja asuntolainojen myöntäminen
Singaporelaiset voivat saada valtiolta jopa 99 vuoden asuntolainoja. Lainoja ja asuntoja ei kuitenkaan myönnetä kaikille, vaan  niissä on tarveharkintaa ja jonoja.

### Vuokraaminen
HDB:n rakennuttamien asuntojen antaminen vuokralle on  periaatteessa luvallista vain HDB:n myöntämällä erikoisluvalla.

## Lähteet

## Aiheesta muualla
Kampong Glam

**Kampong Glam** (, ) on asuinalue Singaporessa, Singaporejoen pohjoispuolella. Se oli alkujaan kalastajakylä. 1800-luvulla Rafflesin asemakaavassa se varattiin malaijien, bugien ja arabien asuinalueeksi. Alueella on säilynyt paljon vanhaa rakennuskantaa. Sen nähtävyyksiä ovat Sulttaanin moskeija ja Malajien perinnekeskus.

## Lähteet
Mighty Morphin Power Rangers (3. tuotantokausi)

Mighty Morphin Power Rangersin 3. tuotantokautta alettiin esittää Yhdysvalloissa 2. syyskuuta 1995 Fox Kids -kanavalla. Sarjassa seurattiin kuutta teiniä, joille viisas ja hyväntahtoinen tietäjä Zordon oli aiemmin antanut kyvyn muuttua Power Rangereiksi. Näiden teinien tehtävänä oli estää Lord Zeddiä ja Rita Repulsaa valloittamasta maailmaa. Sarjan loivat Haim Saban ja Shuki Levy. Kolmannella tuotantokaudella käytettiin kuvamateriaalia japanilaisesta Super Sentai -sarjasta Ninja Sentai Kakuranger. Viiden päärangerin käyttämät asut olivat kuitenkin yhä otettu Super Sentai -sarjasta Kyōryū Sentai Zyuranger ja valkoisen rangerin käyttämä Kiba Rangerin asu oli otettu sarjasta Gosei Sentai Dairanger. Päärooleissa jatkoivat Amy Jo Johnson, David Yost, Johnny Yong Bosch, Karan Ashley, Jason David Frank, Steve Cardenas, Jason Narvy ja Paul Schrier. Myöhemmin Amy Jo Johnsonin korvasi Catherine Sutherland, jonka näyttelemä hahmo Katherine korvasi vaaleanpunaisena rangerina Kimberlyn. Kausi sisältää yhteensä 33 jaksoa, joista viimeinen esitettiin yhdysvalloissa 27. marraskuuta 1995. 

Kolmas tuotantokausi jatkui suoraan siitä, mihin toisen tuotantokauden lopussa jäätiin. Rangerit taistelivat pahaa Rita Repulsaa ja Lord Zeddiä vastaan. Kolmannen tuotantokauden ensimmäiset kolme jaksoa olivat Power Rangersin ja Sabanin toisen sarjan Masked Riderin yhteisjaksoja. Kolmannella tuotantokaudella esiteltiin myös Ritan veli Rito Revolto, joka onnistui tuhoamaan Power Rangereiden toisella tuotantokaudella käyttämät Thunderzordit. Sen jälkeen rangereiden oli etsittävä Ninjor, joka oli alun perin luonut rangereiden käyttämät voimakolikot. Ninjor antoi rangereille ninjavoimat ja uudet Ninjazordit. Katherine Hillard (Sutherland), joka oli aluksi Ritan loitsun alaisena, ystävystyi rangereiden kanssa ja hänestä tuli myöhemmin uusi vaaleanpunainen ranger, kun Kimberly (Johnson) lähti Floridaan harjoittelemaan telinevoimistelua ammattilaisvalmentajan kanssa kansainvälisiä kilpailuja varten. Bulk ja Skull (Schrier ja Narvy) lopettivat Power Rangereiden salaisten henkilöllisyyksien selvittämisen ja liittyivät nuorten poliisivoimiin. Vaikka kolmas tuotantokausi jäi Mighty Morphin Power Rangersin viimeiseksi niin tarina jatkui sen jälkeen suoraan minisarjassa *[[Mighty Morphin Alien Rangers]]*.

Kausi on julkaistu Saksassa DVD:llä 28. tammikuuta 2008. Saksalaisilta levyiltä kaikki 33 jaksoa löytyvät yhdessä kymmenen Mighty Morphin Alien Rangersin jakson kanssa kuudelta DVD-levyltä.

## Rooleissa

### Päärooleissa

### Muissa rooleissa

## Jaksot

Luettelo Mighty Morphin Power Rangersin kolmannen tuotantokauden jaksoista.



## Lähteet

## Aiheesta muualla
*Mighty Morphin Power Rangers IMDb:ssä.
*Mighty Morphin Power Rangersin 3. tuotantokausi  RangerCentral.comissa
Susanne Weinbuchner

**Susanne Weinbuchner** (s. 16. elokuuta 1991) on saksalainen alppihiihtäjä. Hän edustaa seuratasolla SC Lenggriesia.

Weinbuchner sijoittui nuorten MM-kilpailuissa Crans-Montanassa vuonna 2011 suurpujottelussa 11:nneksi ja pujottelussa 12:nneksi. Maailmancupissa hän kilpaili ensimmäisen kerran Söldenn suurpujottelussa 27. lokakuuta 2012 sijoittuen 12:nneksi.

## Lähteet
Järvihiirensammal

**Järvihiirensammal** (*Bryum knowltonii*) on lehtisammallaji hiirensammalten heimossa (*Bryaceae*). Sitä esiintyy Maan pohjoispuoliskon lauhkeilla ja viileillä alueilla.

Suomen alueella järvihiirensammal on harvinainen ja esiintyy muutamissa eliömaakunnissa etelästä pohjoiseen.

## Lähteet
* Ulvinen, Tauno, Syrjänen, Kimmo & Anttila, Susanna 2002: Suomen sammalet – levinneisyys, ekologia, uhanalaisuus. .
* Ulvinen, Tauno & Syrjänen, Kimmo: Suomen sammalten levinneisyys eliömaakunnissa 3
### Viitteet
Markku Salo

**Markku Juhani Salo** (s. 20. tammikuuta 1954 Nokia) on suomalainen muotoilija ja lasitaiteilija. Salo tunnetaan lasiteostensa ohella sarjavalmistetuista lasiesineistä, kuten Nappi-kynttilätuikuista, Oliivi-laseista ja Aava-maljakosta.

Salo valmistui kuvataiteilijaksi Kankaanpään taidekoulusta vuonna 1974 ja teolliseksi muotoilijaksi Taideteollisesta korkeakoulusta vuonna 1979. Vuoteen 1983 saakka Salo toimi Saloralla aluksi televisioiden ja äänentoistolaitteiden muotoilijana ja sitten muotoiluosaston päällikkönä. Vuonna 1983 hän siirtyi elektroniikasta lasimuotoiluun ja Salorasta Iittala-Nuutajärvi Oy:n suunnittelijaksi, jossa tehtävässä toimi Nuutajärven lasitehtaalla vuoteen 1991. Siitä lähtien hän on toiminut oman Muotohuone Oy:nsä puitteissa Urjalan Nuutajärvellä. Hän on myös Nuutajärven Galleria Osuuskunta NuGO:n ja Nuutajärven Lasikomppanian sekä muotoilijoiden ja taidekäsityöläisten Modus ry:n perustajajäsen.

Salo käyttää lasitaiteessaan useita eri tekniikoita, kuten lasin puhaltamista metalliverkkoon, lasin yhdistämistä puuhun sekä pâte de verre -muottiinsulatusmenetelmää, jossa käytetään hienoa lasimurskaa.

Muotoilijan ja lasitaiteilijan työnsä ohella Salo on toiminut opettajana muun muassa Taideteollisessa korkeakoulussa ja Hämeen ammattikorkeakoulun lasialan yksikössä Hämeenlinnan Wetterhoffissa. Saloran ja Iittalan lisäksi Salo on toteuttanut muotoiluprojekteja muun muassa Arabialle, Aarikalle ja Lundialle. Hän on vuodesta 1987 lähtien pitänyt lähes 40 yksityisnäyttelyä Suomessa – useimmin Galleria Uusitalossa Helsingissä – ja eri puolilla Eurooppaa sekä 1997 Etelä-Koreassa. Hänen teoksiaan on ulkomailla muun muassa Victoria and Albert Museumissa Lontoossa sekä The Corning Museum of Glass- ja Cooper Hewitt -museoissa New Yorkissa.

Vuonna 1994 avatun kulttuurikeskus Malmitalon lasikattoiseen aulaan Helsingissä tilattiin Salolta *Tuulipussiksi* nimetty lasiveistos.

Salolle myönnettiin Valtion taideteollisuuspalkinto 1989, Georg Jensen -palkinto 1990 ja viisivuotinen taiteilija-apuraha 1992. Vuonna 1999 Salo sai Pro Finnish Design -kunniamaininnan ja vuonna 2015 Kaj Franck -palkinnon. Hänelle myönnettiin taiteilijaeläke vuonna 2018.

## Lähteet

## Aiheesta muualla
*Markku Salon verkkosivut
*
I Will Always Love You: The Best of Whitney Houston

**I Will Always Love You: The Best of Whitney Houston** on Whitney Houstonin muistoa kunnioittaen julkaistu ja koko uran kattava kokoelmalevy, joka julkaistiin maailmanlaajuisesti marraskuussa 2012, noin seitsemän kuukautta Houstonin kuoleman jälkeen. Albumi sisältää Houstonin yli 25-vuotisen uran suurimmat ja merkittävimmät kappaleet. Kokoelmalta löytyy kaikki Whitneyn rakastetuimmat klassikkohitit, kuten ”I Will Always Love You”, ”Saving All My Love for You”, ”I Wanna Dance with Somebody (Who Loves Me)”, ”My Love Is Your Love”, “How Will I Know” ja niin edelleen. Kokoelmalta on julkaistu singlenä uudelleen äänitetty duettoversio ”I Look To You” kappaleesta, jossa on Whitneyn ennenjulkaisemattomat lauluosuudet lisättynä R. Kellyn lauluosuuksiin. Lisäksi kokoelmalla on toinen aikaisemmin julkaisematon kappale ”Never Give Up”, jonka Houstonille sävelsi Jermaine Dupri ja Bryan-Michael Cox.

Kokoelma on saatavilla yhden CD:n versiona sekä kahden levyn sisältävänä deluxe- versiona. Yhden CD:n versio sisältää osittain samoja kappaleita kuin vuonna 2007 julkaistu kokoelmalevy *[[The Ultimate Collection (Whitney Houstonin albumi)|The Ultimate Collection]]*. Aikaisemmin julkaisemattomat kappaleet sisältyvät kuitenkin molemmille versioille.

## Kappalelista

## Julkaisuhistoria

## Lähteet
Valjuhiirensammal

**Valjuhiirensammal** (*Bryum turbinatum*) on lehtisammallaji hiirensammalten heimossa (Bryaceae). Sitä esiintyy pohjoisen pallonpuoliskon lauhkealla ja viileällä alueella, Keski-Afrikassa ja Etelä-Amerikassa.

Suomen alueella valjuhiirensammal on harvinainen ja esiintyy Varsinais-Suomessa sekä Uudellamaalla. Se kasvaa rannoilla, ojissa ja vanhoissa kalkkilouhoksissa kostealla hiekalla ja savella.

## Lähteet
* Ulvinen, Tauno, Syrjänen, Kimmo & Anttila, Susanna 2002: Suomen sammalet – levinneisyys, ekologia, uhanalaisuus. .
* Ulvinen, Tauno & Syrjänen, Kimmo: Suomen sammalten levinneisyys eliömaakunnissa 3
### Viitteet
Suosalo

**Suosalo** on suomalainen sukunimi, joka on muun muassa seuraavilla henkilöillä:

* Iivari Suosalo (s. 1995), muusikko
* Kalle Suosalo (vuoteen 1906 *Finni*, 1869–1918), leipuri ja kansanedustaja (SDP)
* Lauri Suosalo (vuoteen 1906 *Finni*, 1904–1972), kommunisti, punaupseeri, SNS-seuran puheenjohtaja ja Lenin-museon johtaja, Kalle Suosalon poika
* Martti Suosalo (vuoteen 1906 *Finni*, 1902–1954), näyttelijä ja teatterinjohtaja
* Martti Suosalo (s. 1962), näyttelijä
* Vilho Suosalo (1910–1976), muurari ja kansanedustaja (SKDL)
Eerik Turenpoika Bielke (vanhempi)

**Eerik Turenpoika (Bielke) vanhempi** (k. noin 1328) oli ruotsalainen valtaneuvos, diplomaatti ja ritari. Hän kuului Maunu Eerikinpojan holhoojahallistukseen. Hän oli mukana solmittaessa Ruotsin ja Norjan unionia vuonna 1319 ja oli merkittävin Ruotsin rauhanneuvottelijoista, kun Pähkinäsaaren rauhaa solmittiin vuonna 1323.

## Lähteet
Dallas (vuoden 2012 televisiosarja)

**Dallas** oli yhdysvaltalainen vuosina 2012–2014 tehty televisiosarja. Sarja oli jatkoa vuosina 1978–1991 esitetylle samannimiselle sarjalle. Sarjan ensiesitys Yhdysvalloissa nähtiin kesäkuussa 2012. Toinen tuotantokausi esitettiin Yhdysvalloissa keväällä 2013. Kolmas ja viimeinen kausi alkoi Yhdysvalloissa 24. helmikuuta 2014. 

Suomessa sarjan kymmenosaisen ensimmäisen tuotantokauden esittäminen alkoi MTV3-kanavalla 2. marraskuuta 2012. Sarjan toisen tuotantokauden esittäminen alkoi MTV3-kanavalla syksyllä 29. marraskuuta 2013. Kolmas tuotantokausi alkoi 14. maaliskuuta 2014.

Ensimmäisen tuotantokauden ensimmäinen jakso keräsi Suomessa 502&nbsp;000 katsojaa. Kauden muut jaksot eivät kuitenkaan enää yltäneet viikoittain MTV3-kanavan 20 katsotuimman ohjelman joukkoon.

Eräs sarjan tähdistä, Larry Hagman, joka näytteli J.R. Ewingiä, menehtyi syöpään kesken toisen tuotantokauden ja tätä pidettiin kuoliniskuna sarjalle.

## Jaksot

### Ensimmäinen tuotantokausi

### Toinen tuotantokausi

## Henkilöt
### J.R. Ewing
J.R. Ewing (es. Larry Hagman) on kiero, juonitteleva öljy-yhtiön pomo. Bobby Ewingin isoveli.

### John Ross Ewing
John Ross Ewing (es. Josh Henderson) on J.R:n ja Sue Ellenin poika.

### Christopher Ewing
Christopher Ewing (es. Jesse Metcalfe) on Bobby Ewingin ja tämän vaimon Pamelan adoptoitu poika.

### Bobby Ewing
Bobby Ewing (es. Patrick Duffy) on J.R. Ewingin pikkuveli.

### Sue Ellen Ewing
Sue Ellen Ewing (es. Linda Gray) on J.R. Ewingin ex-vaimo.

### Ann Ewing
Ann Ewing (es. Brenda Strong) on Bobby Ewingin kolmas vaimo.

### Rebecca Sutter
Rebecca Sutter (es. Julie Gonzalo) Christopher Ewingin morsian.

### Elena Ramos
Elena Ramos (es. Jordana Brewster) on Southforkin kokin tytär.

## Lähteet
Jimmy Holiday

**Jimmy Holiday** (24. heinäkuuta 1934 – 15. helmikuuta 1987) oli yhdysvaltalainen rhythm and blues -laulaja ja lauluntekijä. Mississippissä syntynyt Holiday nauhoitti Everest Recordsille 1960-luvulla ja myöhemmin siirtyi neworleansilaiselle Minit-yhtiölle. Hänen debyyttinauhoituksensa ”How Can I Forget” nousi rhythm and blues -listan kymmenen kärkeen vuonna 1963. Holidayn tunnetuin sävellys on Jackie DeShannonin ja Randy Myersin kanssa kirjoitettu ”Put a Little Love in Your Heart”.

Jimmy Holiday kuoli sydänkohtaukseen Iowa Cityssä vuonna 1987.

## Tunnettuja sävellyksiä
*”Baby I Love You” (Aretha Franklin, 1967)
*”Put a Little Love in Your Heart” (Jackie DeShannon, 1969)
*”All I Ever Need Is You” (Ray Charles, 1971)

## Lähteet
Universal Studios Singapore

**Universal Studios** on elokuva-aiheinen huvipuisto Singaporen Sentosan saarella. Puisto avattiin vuonna 2010. Sen eri alueet esittävät elokuvista tuttuja ympäristöjä: "New Yorkissa" voi otattaa itsestään valokuvan "Marilynin" tai "Chaplinin" kanssa, Hollywoodissa on muita elokuvista tuttuja hahmoja ja paljon ostospaikkoja. Sci-fi -alueella on vauhdikkaita vuoristoratoja. "Muinainen Egpti" on kummitusjunan tyyppinen kokemus.

## Lähteet
Raffles-hotelli

**Raffles-hotelli** on kuuluisa vanha hotelli Singaporessa. Se on nimetty Singaporen perustajan Thomas Stamford Rafflesin mukaan.

Hotelli avattiin vuonna 1887, jolloin siinä oli vain kymmenen huonetta. Vuonna 1904 sitä laajennettiin Bras Basah -siivellä. Silloin sinne rakennettiin myös Singaporen ensimmäiset sähkövalot ja tuulettimet.

Nykyisin hotellissa on 104 sviittiä.

Hotellin ja muut Raffles-ketjun hotellit omistaa nykyisin kanadalainen FRHI Hotels & Resorts.

## Lähteet

## Aiheesta muualla
Hogenskild Bielke

**Hogenskild Bielke** (1538–1605) oli ruotsalainen valtaneuvos. Hänen vanhempansa olivat valtaneuvos Nils Pietarinpoika Bielke (Nils Pedersson (Bielke)) ja Suomesta kotoisin oleva Anna Hogenskild. Hänellä oli Suomesta omistuksessaan tiloja ja hän sai tuomarin- ja laamanninvirkoja. Kun sota syttyi 1563 Eerik XIV:n ja Juhana-herttuan välille, hän tarjosi Eerikin puolesta sovintoa. Hän tavoitteli johdonmukaisesti valtaa suurylimystölle, ja oli Juhanan valtakauden lopulla epäsuosiossa. Hän yritti toimia välittäjänä myös Sigismundin ja Kaarle-herttuan riidassa, mutta herttuan voitettua hän joutui vuonna 1600 syytetyksi Linköpingin valtiopäivillä, jossa hänen veljensä Ture mestattiin ja Klaus sai armahduksen. Bielke jäi ensin vankeuteen mutta hänet kuitenkin mestattiin 1605 uusien todisteiden perusteella. Hän oli sivistynyt ja häneltä jäi laaja kirja- ja käsikirjoituskokoelma, joka on merkityksellinen myös Suomen kannalta.

## Lähteet

## Aiheesta muualla
*Svenskt biografiskt lexikon
Nils Tuurenpoika (Bielke)

**Nils Turenpoika (Bielke)** (k. 1364) oli ruotsalainen drotsi, Suomen käskynhaltija. Hän oli drotsi jo Maunu Eerikinpojan Venäjän-sodassa, mutta sen jälkeen hän siirtyi oppositiossa olleen ylhäisaatelin johtoon. Hän oli Eerik XII Maununpojan merkittävin luottomies. Luultavasti vuonna 1357 hänestä tuli Suomen käskynhaltija ja laamanni. Hän joutui maanpakoon 1363 mutta palasi seuraavana vuonna Albrekt Mecklenburgilaisen mukana. Hän kaatui Turun linnan piirityksessä. Hänen vallassaan olivat Viipurin linnalääni, Uusimaa ja Häme.

## Lähteet

## Aiheesta muualla
*Svenskt biografiskt lexikon
Nils Bielke

**Nils Bielke** tai  **Niels Bielke** voi tarkoittaa useampia ruotsalaisia henkilöitä:
*Nils Kettilsson (Bielke) mainittu 1295–1304, ritari
*Nils Tuurenpoika (Bielke) (k. 1364), drotsi
*Nils Pedersson (Bielke), kuollut 1550
*Nils Tuurenpoika Bielke (1569–1639), valtaneuvos, Suomen ensimmäinen kenraalikuvernööri
*Nils Bielke (1644–1716), sotamarsalkka
*Nils Bielke (1706–1765), kreivi, paavin virkamies
*Nils Adam Bielke (1724–1792), valtaneuvos

## Katso myös
*Bielke
Sten Carl Bielke

**Sten Carl (Karl) Bielke** (1709–1753) oli ruotsalainen virkamies ja tieteenharjoittaja, Turun hovioikeuden hovioikeudenneuvos 1740 alkaen. Hän tutki kasveja ja edisti muun muassa Pietari Kalmin tutkimuksia.

## Lähteet

## Aiheesta muualla
*Svenskt biografiskt lexikon
* Historien kring ett Linnéark
Isaac Ntiamoah

**Isaac Ntiamoah** (s. 27. lokakuuta 1982 Canberra) on australialainen yleisurheilija, joka kilpailee pikajuoksussa. Hänen seuransa on sydneyläinen Bankstown District Sports Club. 

Ntiamoah nousi Australian maajoukkueeseen ensimmäistä kertaa vuonna 2003. Hän voitti maansa yliopistomestaruuden 2007 ja juoksi maansa 4 × 100 metrin viestijoukkueessa Kansainyhteisön kisoissa 2010 sijoittuen neljänneksi. Ntiamoah osallistui pikaviestiin myös MM-kisoissa 2011, joissa joukkue putosi alkuerissä, ja Lontoon olympialaisissa 2012 joissa Australia ylsi kuudenneksi. Hän oli tekemässä Australian ennätystä lajissa vuoden 2012 olympiakisojen alkuerissä, joissa joukkue juoksi ajan 38,17 sekuntia. Ntiamoahin ennätysaika 100 metrillä on 10,35, jonka hän juoksi Melbournessa 2012.

## Huomautukset

## Lähteet
Sten Nilsinpoika Bielke nuorempi

**Sten Nilsinpoika Bielke nuorempi** (*Sten Nilsson Bielke*; 1624–1684) oli ruotsalainen virkamies. Hän oli amiraali ja valtaneuvos vuodesta 1657, valtiovarainhoitaja vuodesta 1672, Etelä-Suomen laamanni vuodesta 1673. Bielke vastusti valtakunnankansleria ja holhoojahallituksen ranskalaismielistä johtajaa Magnus Gabriel De la Gardieta sekä tämän ajamaa Ruotsin ja Ranskan liittolaisuutta, joka kuitenkin solmittiin 1672.

## Lähteet
Ernst Biese

**Franz Carl Otto August Ernst Biese** (13. joulukuuta 1856 Kalmar – 10. heinäkuuta 1926 Kuopio) oli suomalainen meteorologi ja Ilmatieteellisen keskuslaitoksen johtaja 1890–1907. Hän perusti ensimmäisen varsinaisen sadehavaintoverkon.

Ernst Biesen vanhemmat olivat Paul Carl August Biese ja Amalia Gustava Dorothea Paris ja puoliso oli vuodesta 1891 Alma Fredrika Ranin. Ylioppilaaksi Biese tuli 1876 ja valmistui filosofian kandidaatiksi 1886, filosofian maisteri hänestä tuli 1890. Biese toimi matematiikan ja fysiikan opettajana ja yliopiston assistenttina 1881–1890, Hän osallistui suomalaiseen naparetkikuntaan 1882–1884 ja teki tutkimuksia Pavlovskin ja Pietarin observatorioissa. Biesestä tuli sittemmin Kuopioon Oy Gust. Raninin johtaja, myöhemmin johtokunnan puheenjohtaja vuosiksi 1907–1926.

## Lähteet
Sarah Stork

**Sarah Stork** (s. 6. helmikuuta 1987 Dortmund) on saksalainen näyttelijä. Hänen ensimmäinen televisiosarjaroolinsa oli *[[Lemmen viemää]]* -sarjassa, jossa hän näytteli naispääosassa ollutta Sandra Zastrowia vuosina 2009–2010. Stork on näytellyt myös lukuisissa lyhytelokuvissa.

## Filmografia
* 2009–2010: *[[Lemmen viemää]]* (tv-sarja)
* 2010: *Inga Lindström Schatten der Vergangenheit* (tv-sarja)

## Lähteet

## Aiheesta muualla
* Sarah Storkin kotisivut
* Sarah Stork cma-actors.de -sivustolla 
*
Singaporen kasvitieteellinen puutarha

**Singaporen kasvitieteellinen puutarha** on kasvitieteellinen puutarha Singaporen Bukit Timahin alueella. Se koostuu kolmesta osasta: orkideatarhan ja inkiväärikasvien tarhan lisäksi siellä on pala alkuperäistä sademetsää. Orkideatarhassa on tuhat lajia ja kaksituhatta hybridiä.

## Historia
Singaporen ensimmäisen kasvitieteellisen puutarhan perusti 1822 Stamford Raffles. Se suljettiin kuitenkin jo vuonna 1829. 

Agri-Horticultural Society sai 1859 Britannian siirtomaahallitukselta luvan uuden 22 hehtaarin laajuisen puutarhan perustamiseen. Puutarhaa alkoi kehittää skotlantilainen puutarhuri Lawrence Niven, joka suunnitteli sitä englantilaisen maisemapuutarhan tyyliin. Vuonna 1866 puutarhaa laajennettiin 12 hehtaarilla länteen ja luoteeseen.

Britannian siirtomaahallitus otti 1874 puutarhan haltuunsa Agri-Horticultural Societyn talousongelmien takia. Puutarhan merkitys talouskasvien tutkimisessa kasvoi, ja vuonna 1879 puutarhaa laajennettiin 41 hehtaarilla sen pohjoispuolelle, jolloin puutarha oli 75 hehtaarin laajuisena suurimmillaan. Uudelle alueelle kehitettiin talouskasvien alue. Puistossa onnistuttiin muun muassa tuomaan parakautsupuun Kaakkois-Aasiaan.

Puutarha alkoi 1928 keskittyä orkideoiden risteyttämiseen, jossa se käytti laboratorioissaan kehitettyä uutta in vitro -tekniikoita.

Puutarhaan ei juurikaan tehty 1920–1960-luvuilla maisemallisia muutoksia, mutta 1960-luvulla se alkoi muuttaa tavoitteitaan vastaamaan Singaporen ”puutarhakaupunki”-visiota. Tämän seurauksena puutarhassa alettiin uudestaan puiden istuttamiseen Singaporen teille ja puistoihin.

Nykyisellä paikallaan se on ollut vuodesta 1859. Nykyisen puiston pinta-ala on 63 hehtaaria.

## Lähteet
*

### Viitteet

## Aiheesta muualla
Mafalda Pereira

**Mafalda Mendes Pereira** (s. 27. lokakuuta 1976) on portugalilainen entinen freestylehiihtäjä. 

Pereira kilpaili kaudella 1996&ndash;1997 ensin Euroopan cupissa kolme kilpailua sijoittuen jokaisessa hypyissä kolmanneksi. Hän osallistui kyseisellä kaudella myös ensimmäisiin maailmancupin kisoihinsa, joissa hän oli mukana yksitoista kertaa vuosina 1996&ndash;1999. Pereiran paras sijoitus maailmancupin osakilpailussa oli viides tila, jonka hän saavutti hypyissä Blackcombissa 1998. Hän osallistui lajiin myös Naganon olympialaisissa 1998, joissa hän oli 21. paras.

## Lähteet
CPanel

**cPanel** on yhdysvaltalaisen cPanel Inc:n kehittämä Unix-pohjainen sovellus, jolla voidaan ylläpitää niin sanottuja hosting-palveluita. Ohjelmiston infrastruktuuri tarjoaa välineet www-sivujen ylläpitäjille, jälleenmyyjille ja loppukäyttäjille. cPanel on saatavissa seuraaville käyttöjärjestelmille: CentOS, Red Hat Enterprise Linux (RHEL), CloudLinux. Viimeisin 11.30 versio tukee myös FreeBSD -käyttöjärjestelmää. cPanel tarjoaa sovellusrajapinnan seuraaville palveluille Apache, PHP, MySQL, PostgreSQL, Perl ja BIND (DNS). Sähköpostituki on seuraaville POP3, IMAP, SMTP.

cPanel toimii sekä yksityisillä että myös jaetuilla palvelimilla. Ohjelmiston ominaisuuksiin kuuluvat muun muassa tiedostojenhallinta, tietokantojenhallinta, DNS-hallinta. Ominaisuuksia voi laajentaa cPanel -järjestelmän kautta asennettavilla lisäosilla. Lisäosina on saatavissa muun muassa CMS-järjestelmiä sekä foorumeita.

## Lähteet

## Aiheesta muualla
* cPanel Inc. kotisivut
Thomas Ian Nicholas

**Thomas Ian Nicholas** (s. 10. heinäkuuta 1980) on yhdysvaltalainen näyttelijä. Hänet tunnetaan kansainvälisesti roolistaan Kevin Myersinä *[[American Pie (elokuvasarja)|American Pie]]* -komediaelokuvissa.

## Filmografia
### Elokuvat

## Lähteet
*
Janita (yritys)

**Janita Oy** oli Seinäjoella vuoteen 2018 asti toiminut, naisten jalkineita valmistanut yritys. Sen perusti 1959 teollisuusneuvos Kalevi Salmi (1937–2010) nimellä **Suomen Kenkätehdas Oy**. Yrityksen toimintaa jatkoivat hänen poikansa Jari ja Jarmo Salmi. Jalkineiden valmistuksessa he edustivat neljättä sukupolvea, sillä jo Kalevi Salmen isä ja isoisä olivat suutareita. 

Lapväärtissä syntynyt Kalevi Salmi tutustui teolliseen kengänvalmistukseen ensin Tampereella ja sitten Kankaanpäässä. Hän aloitti kenkäkaupan Seinäjoen kauppatorilla 1958 ja pian ryhtyi myös valmistamaan kenkiä. 1960-luvun lopulla Salmen kenkätehdas työllisti jo lähes 30 työntekijää. Salmi päätti eriyttää kenkäkaupat ja valmistuksen ja rakennutti 1985 uuden 200 työntekijän kenkätehtaan Seinäjoelle. Valmistavan yrityksen nimeksi tuli siihen saakka tuotemerkkinä käytetty Janita Oy.

Janita Oy:n tuotannosta lähes 90 prosenttia meni vientiin, etupäässä Venäjälle, Baltian maihin, Ruotsiin ja Norjaan. Yritys aloitti vientitoiminnan vuonna 1967 ensin Ruotsiin ja 1974 Neuvostoliittoon. Tuolloin idänkauppaan tehtiin kenkiä suuria määriä, kun taas 1990-luvulta alkaen Venäjän-viennissä panostettiin korkeaan laatuun. Yrityksen lippulaivatuotteita olivat lammasturkiksella vuoratut pitkävartiset naisten saappaat.

Vuonna 1997 Janita Oy sai Tasavallan Presidentin kansainvälistymispalkinnon.

Janita Oy:n tehdas suljettiin vuoden 2018 lopussa Venäjän-kaupan hiivuttua. Yrityksen toiminta loppui elokuussa 2020.

## Lähteet
Singaporen tiedekeskus

**Singaporen tiedekeskus**  (Science Centre Singapore, SCS) on tiedekeskus Singaporen Jurongin saarella. Sen tuhat eri näyttelykohdetta on suunnattu etenkin lapsille. Siellä on myös Imax-teatteri ja lumikeskus, jossa voi harrastaa talvisia lajeja ympäri vuoden.
 
Keskuksessa käy vuosittain yli miljoona kävijää

## Lähteet
Villa Sandelius

**Villa Sandelius** on vuonna 1914 rakennettu Kotkan kaupungin vesijohtolaitoksen veden pumppaamo ja vedenpuhdistuslaitos. Rakennus sijaitsee Kotkassa Langinkosken luonnonpuiston kupeessa, Kotkan kaupunkipuistossa, Kymijoen rannalla Keisarillisen Kalastusmajan naapurissa. Rakennuksessa tuotettiin Kotkan kaupungin talousvesi 1950-luvulle asti. Puhdistettu vesi pumpattiin rakennuksesta Kotkan keskustassa sijaitsevaan Haukkavuoren vesitorniin.

Konehuoneena toimi rakennuksen alakerta, joka sisälsi pumppuhuoneen, suodatushuoneen, mittarien tarkistushuoneen, korjaushuoneen ja porraskäytävän. Yläkerrassa oli kone- ja putkimestarin huoneet, laitoksen johtajan konttorihuone sekä koneenhoitajan kammari.

Rakennus muutettiin vuoden 1950 alkupuolella Kotkan kaupungin vesijohtolaitoksen työntekijöiden asunnoiksi. Alakertaan rakennettiin kaksi asuntoa ja yläkertaan kaksi. 

Vuonna 2011 kiinteistö siirtyi Kotkan kaupungilta yksityiseen omistukseen, jolloin rakennus sai nimen Villa Sandelius. Rakennus toimii edelleen asuintalona ja se on entisöity ja saneerattu vuosien 2012-2022 välisenä aikana.

## Aiheesta muualla
* Villa Sandelius -blogi
Tšekinvuoristokoira

**Tšekinvuoristokoira** () on tšekkiläinen koirarotu.
 
## Ulkomuoto

Tšekinvuoristokoiran kirsu on musta. Huulet ovat voimakkaat ja hampaissa on joko leikkaava tai tasapurenta. Soikionmuotoisten ruskeiden silmien ilme on tyyni ja ystävällinen. Pitkät, kolmionmuotoiset ja riippuvat koirat ovat korkealle ja toisistaan etäälle asettuneet. Niska on keskipitkä, voimakas ja lihaksikas ilman löysää kaulanahkaa.

Runko on hieman pitkänomainen. Selkä on suora ja kiinteä, ja rintakehä pitkä ja soikea. Vatsalinja on hieman ylösvetäytynyt. Raajat ovat pitkät, suorat ja voimakkaat. Käpälät ovat suuret ja soikeat. Runsaskarvainen häntä on selkälinjan tasolle kiinnittynyt. Koiran ollessa levossa häntä riippuu alhaalla, mutta vastaavasti sen ollessa iloinen tai jännittynyt se kaartuu sirpinmuotoisena selän ylle. 

Karvapeite on tiheä, suora, jäykkä ja n. 10 cm pitkä; se on lyhyempi päässä ja eturaajoissa. Väritys on valkoinen ruskein, mustin tai muunvärisin merkein. Kuten pyreneittenmastiffilla, myös tällä rodulla pää on aina värillinen, vaikka rungon värimerkit ovatkin epäsäännölliset. 

Urosten säkäkorkeus on 60–70 cm ja paino 30–40 kg; narttujen vastaavat mitat ovat 56–66 cm ja 26–36 kg. 

## Luonne ja käyttäytyminen
Tšekinvuoristokoira on miellyttävä, ystävällinen, itsevarma ja eloisa. Se on melko helppo kouluttaa eikä sen tule olla aggressiivinen. Se pitää lapsista ja tulee hyvin toimeen muiden koirien ja eläinten kanssa.

## Alkuperä
Rotua alettiin jalostaa 1970-luvulla slovakiancuvacista ja Kanadasta tuoduista rekikoirista, ja ensimmäinen pentue syntyi vuonna 1977. Se on monipuolinen harrastus- ja työkoira, joka jalostettiin vuoristo-olosuhteita varten. Se sopii esimerkiksi pelastus-, paimen- ja vahtikoiraksi, mutta se on nykyisin lisäksi suosittu seurakoira.

## Terveys
Rotu elää keskimäärin 11–12 vuotta.

## Hoito
Eloisana ja energisenä koirana tšekinvuoristokoiralla on suuri liikunnantarve, minkä vuoksi se tarvitsee aidatun alueen jolla liikkua vapaasti ja purkaa energiaansa. Sitä ei suositella kerrostaloon vaan se on onnellisimmillaan omakotitalon pihalla. Se nauttii pitkistä metsä- ja luontolenkeistä.

## Lähteet
K. A. Weiste

**K. A. Weiste Oy** on Helsingin Pukinmäessä vuodesta 1924 toiminut joulukoristeisiin erikoistunut yritys. Se on Euroopan vanhimpia joulukoristevalmistajia ja nykyisin Pohjoismaiden ainoa.

Weiste valmistaa muun muassa palloja, kelloja, punoksia, köynnöksiä, lamettaa, latvatähtiä, kransseja ja pieniä tekokuusia tuotemerkillä *Christmas Legend*. Weisteen koristetuotannosta yli 80 prosenttia menee vientiin, erityisesti Ranskaan, Venäjälle ja Isoon-Britanniaan. Vientimaita on yhteensä yli 30. Weisteen tuotannossa on vuosittain yli tuhat tuotenimikettä, joista 800 on vakiotuotteita ja 400–500 asiakaskohtaisia erikoistuotteita. Joulukoristemallistosta noin kolmannes uudistuu vuosittain.

Oman valmistuksen lisäksi Weiste tuo maahan suuren valikoiman eri materiaaleista valmistettuja joulukoristeita, lasipalloja ja lyhtyjä. Joulusesongin tasaamiseksi tuontivalikoimaan kuuluu myös laaja valikoima erilaisia ympärivuotisia sisustustuotteita ja koriste-esineitä.

Vakituisia työntekijöitä on noin 90 ja kausityöntekijöitä 20–30. Weisteen liikevaihto on vuoden 2008 yli kymmenen miljoonan euron tasosta laskenut 6,4 miljoonaan tilivuonna 2011.

## Historiaa
Weisteen toiminta alkoi 1924, kun kansakoulunopettaja ja paperitavarakauppias Kaarlo Aimo Weiste (1881–1963, alun perin Westerlund) perusti Helsinkiin oman yrityksen, liikeideanaan ryhtyä tuottamaan hopealangasta kotimaisia kuusenkoristeita. Niitä hän teki ensin kotonaan ja sitten Kluuvikadun työhuoneessaan, kunnes hän muutti poikansa Aarren (1920–2001) kanssa Pukinmäkeen vuonna 1926. Apua tuotteiden suunnittelussa oli sisaresta Viivia Weisteestä, joka toimi Heinolan opettajaseminaarissa piirustuksen ja käsitöiden opettajana vuosina 1921–1945. Koriste- ja nauhatehtaasta tuli K. A. Weiste Oy vuonna 1936.

Nauhojen kutominen alkoi 1930-luvun puolessavälissä, ja vuonna 1938 valmistettiin noin neljääkymmentä erilaista nauha- ja nyörimallia.

Hopealankakoristeita alettiin viedä Ruotsiin vuonna 1946, ja sitä varten perustettiin Hankoon tytäryhtiö Koristevienti Oy.

1950–1960-luvulla muovi yleistyi nopeasti Weisteen materiaalina. PVC-kalvoista syntyi entistä kestävämpiä ja värikkäämpiä koristeita, ja vuonna 1967 alettiin valmistaa muottiinpuhallusmenetelmällä koristepalloja. Muovisista joulukuusista tuli 1970-luvulla hittituote pariksi kymmeneksi vuodeksi, kunnes kiinalaiset muovikuuset veivät markkinat. Tähtisädetikkuja Weiste valmisti yli 40 vuotta, kunnes kotimaiset tähtisädetikut korvattiin itäsaksalaisilla.

Vuonna 1992 K. A. Weiste Oy sai Tasavallan presidentin kansainvälistymispalkinnon.

Loppuvuodesta 2007 Heinolan kaupunginmuseossa järjestettiin joulunäyttely, jonka yhdessä pääosassa olivat K. A. Weisteen joulukoristeet vuosikymmenien varrelta.

## Lähteet

## Aiheesta muualla
*
Glory hole

**Glory hole** (engl.) on yleensä käymälän tai seksiklubin seinässä oleva reikä, jonka kautta ihmiset voivat harrastaa anonyymia seksiä keskenään. *Glory hole* on lantion korkeudelle porattu tai kaiverrettu aukko, josta toinen osapuoli työntää peniksensä seinän toiselle puolelle masturboitavaksi tai imettäväksi.

Glory holet nousivat suuremman kansan tietoisuuteen 1950-1970-lukujen aikana homokulttuurin myötä. Homouden ollessa tabu tai rikos, olivat glory holet tapa harrastaa miestenvälistä, anonyymiä ja salaista seksiä. Glory holet ovat olleet isossa osassa kruisailukulttuuria.

## Lähteet

## Aiheesta muualla
Jurongin lintupuisto

**Jurongin lintupuisto** on Singaporessa toimiva lintuihin erikoistunut eläintarha. Sen laajuus on 20,2 hehtaaria. Puisto perustettiin vuonna 1971. Siellä on 380 lintulajia, kaikkiaan yli viisituhatta yksilöä. Puistossa käy vuosittain yli 900&nbsp;000 vierailijaa.

## Lähteet

 
## Aiheesta muualla
Ville Runola

**Ville Runola** (s. 4. tammikuuta 1993 Raisio) on suomalainen entinen jääkiekkomaalivahti. Hän pelasi urallaan yhdessä SM-liigaottelussa Turun Palloseuran maalilla kaudella 2012–2013, jonka jälkeen Runola vietti neljä vuotta Clarksonin yliopistojoukkueessa. Tämän jälkeen hän kävi syksyllä 2017 try-outilla Mestis-joukkue TuTossa, kunnes lonkkavamma lopetti Runolan pelaajauran vain 24-vuotiaana. 

## Ura
### Seuraura
Raisiossa syntynyt Runola aloitti jääkiekon pääkaupunkiseudulla ja Etelä-Vantaan Urheilijoissa. Hän siirtyi sieltä C-juniori-ikäisenä Espoo Bluesiin kaudeksi 2008–2009. Kauden 2009–2010 Runola aloitti Rauman Lukon B-nuorissa, mutta hän siirtyi kesken kauden pelaamaan samaa sarjaa (B-nuorten SM-sarja) Kiekko-Vantaaseen.

Kaudeksi 2010–2011 Runola siirtyi Turun Palloseuraan, jossa hän voitti B-nuorten SM-hopeaa keväällä 2011. Runola pelasi suurimman osan kaudestaan kuitenkin joukkueen A-nuorissa Kristian Järvisen kakkosmaalivahtina, kuten myös seuraavalla kaudella 2011–2012. Toukokuussa 2012 hän teki kaksivuotisen SM-liigasopimuksen TPS:n kanssa. 

Kesäkuussa 2012 Runola teki try-out -sopimuksen USHL-joukkue Sioux City Musketeersin kanssa, mutta hän jatkoi kuitenkin TPS:ssä kaudella 2012–2013. Runola debytoi SM-liigassa 27. lokakuuta 2012 Espoo Bluesia vastaan, jolloin hän toimi kakkosmaalivahtina Atte Engrenille ja sai peliaikaa kuuden sekunnin ajan. Huhtikuussa 2013 Runola purki sopimuksensa TPS:n kanssa tavoitellaakseen paikkaa Pohjois-Amerikan yliopistosarjoista. Lopulta hänen kerrottiin siirtyvän elokuussa opiskelemaan Clarksonin yliopistoon.

Elokuussa 2017 Runola siirtyi try-outille Mestis-joukkue TuToon. Hän sai kuitenkin harjoituksissa leikkaushoitoa vaatineen lonkkavamman, joka päätti Runolan koko pelaajauran vain 24-vuotiaana.

### Maajoukkueura
Runola on pelannut yhden poikien maaottelun. Hänet valittiin Pohjola-leirin parhaaksi maalivahdiksi ja tähdistökentälliseen vuonna 2008.

## Muuta
Runolan pikkuveli Aleksi pelaa puolustajana TuTon A-nuorissa ja hän on debytoinut myös seuran Mestis-joukkueessa.

## Tilastot

## Lähteet
*
*

### Viitteet
Jääpallon Maakuntasarja 1946

**Jääpallon Maakuntasarja 1946** pelattiin kymmenessä lohkossa, osallistuvia joukkueita oli 39. Kahdeksan joukkuetta nousi seuraavaksi kaudeksi Suomensarjaan.

## Maakuntasarja
### Pohjolan lohko

### Pohjanmaan lohko

### Satakunnan lohko

### Savon lohko

### Keski-Suomen lohko

### Helsingin lohko

### Kymenlaakson lohko I

### Kymenlaakson lohko II

Karsintaottelu: KUP-LaPa 1-7

### Varsinais-Suomen lohko I

### Varsinais-Suomen lohko II

MIFK määrättiin voittajaksi TPK:n käytettyä edustuskelvotonta pelaajaa. Varsinainen ottelu päättyi TPK:n hyväksi 5-0.
Karsinnan jälkeen (TPS-UU) TPS nousi.

## Lähteet
Ana Free

**Ana Free**, oikealta nimeltään **Ana Gomes Ferreira** (s. 29. kesäkuuta 1987), on portugalilainen laulaja. Hän nousi kuuluisuuteen videopalvelu YouTuben kautta. Free aloitti omien cover-kappaleidensa lataamisen YouTubeen tammikuussa 2007, samalla kun hän opiskeli Englannissa. Ensimmäisen EP:nsä, *Radian*, hän julkaisi vuonna 2010. Sen jälkeen hän esiintyi useiden suosittujen artistien kanssa samoilla keikoilla. Hän keräsi rahaa ensimmäistä albumiaan varten PledgeMusic-palvelun kautta.

Freen ensimmäinen single on nimeltään ”Electrical Storm”. Hänen ensimmäinen albuminsa on nimeltään *TO.GET.HER*.

## Lähteet

## Aiheesta muualla
*Ana Freen kotisivut
Silkkitassu

**Silkkitassu** (*Ptilotus nobilis*) on revonhäntäkasvien heimoon kuuluva kasvi.

Silkkitassun pysty varsi kasvaa noin metrin korkuiseksi. Kukinto on 5–20 cm pitkä, 4–5 cm leveä pitkulainen sylinteri.
Lehdet ovat hopeanhohtoisen vihreät. Silkkitassua kasvatetaan koristekasvina. Muiden sukunsa lajien tapaan se kasvaa luonnonvaraisena Australiassa.

## Lähteet
Modestep

**Modestep** on elektronista musiikkia tekevä yhtye Lontoosta, Isosta-Britanniasta, joka perustettiin vuonna 2010. Yhtyeen debyyttisingle "Feel Good" julkaistiin Isossa-Britanniassa 7. helmikuuta 2011, osana kolme-kappaleista singleä, mukana remix ja soulstep-kappale "Bite The Hand". Yhtye julkaisi *Evolution Theory*-debyyttialbuminsa helmikuussa 2013. Toinen albumi *London Road* julkaistiin toukokuussa 2015.

## Diskografia
### Studioalbumit
* *[[Evolution Theory]]* (2013)
* *[[London Road]]* (2015)

### Extended play -levyt
* *[[Sunlight (Remixes)]]* (2011)
* *[[To The Stars (Remixes)]]* (2011)
* *[[Show Me A Sign (Remixes)]]* (2012)
* *[[Inside My Head]]* (2013)
* *[[Machines (EP)|Machines]]* (2015)
* *[[Rainbow (EP)|Rainbow]]* (2015)

### Singlet
* "Feel Good" (2011)
* "Sunlight" (2011)
* "To The Stars" (2011)
* "Show Me A Sign" (2012)
* "Another Day" (feat. Popeska) (2013)
* "Machines" (2015)

### Muut kappaleet
* "Los Angeles" (mukana Dirtyphonics) (julkaistiin Dirtyphonicsin Irreverence-albumilla) (2013)

### Remixit
* Cee Lo Green - Fuck You! (Modestep Remix) (2010)
* Enya - Exile (Modestep Remix) (2010)
* Ryan Keen - All This Time (Modestep Remix) (2013)
* Karma Fields & Morten - "Stick Up" (2015)

### Musiikkivideot

## Esiintymiset Suomessa
* 16. kesäkuuta 2012 – Renegade Electrostage, Provinssirock, Seinäjoki
* 5. joulukuuta 2012 – Renegade Winter Festival 2012, Helsinki
* 26. kesäkuuta 2013 – Rock the Beach, Helsinki
* 7. elokuuta 2015 - Weekend Festival, Helsinki
* 4. toukokuuta 2019 - The Circus, Helsinki (DJ-setti)

## Lähteet

## Aiheesta muualla

* Viralliset sivut 
* Modestep Radio  
* Modestep Facebook -sivustolla
* Modestep Twitter -sivustolla
* 
* Modestep Beatport -sivustolla
* Modestep YouTube -sivustolla
* Modestep SoundCloud -sivustolla
Punasilkkiyrtti

**Punasilkkiyrtti** (*Asclepias curassavica*) on oleanterikasvien (Apocynaceae) heimoon kuuluva kasvi.

Punasilkkiyrtti kasvaa 60–90 cm korkeaksi. Lehdet ovat noin 15 cm pitkät, kapeat, teräväkärkiset, keskivihreät ja niissä on joskus valkoinen raita keskellä. Varsista ja lehdistä irtoaa valkoista maitiaisnestettä, jos ne murtuvat. Punasilkkiyrtti kukkii kesäkuusta lokakuuhun. Kukat ovat punaoranssit. Niistä kehittyy kapeat, jopa 10 cm pitkät kotahedelmät, joista irtoavat keveät siemenet leviävät tuulen mukana.

Punasilkkiyrtti on kotoisin Etelä-Amerikasta, mutta koska sitä kasvatetaan yleisesti koristekasvina, se on levinnyt luontoon tulokaslajina kaikilla trooppisilla alueilla. Sitä kasvatetaan myös huonekasvina.

Kolibrit, perhoset ja mehiläiset ovat kiinnostuneita punasilkkiyrttien medestä. Monarkkiperhonen munii sen lehdille, ja toukat käyttävät yrttiä ravintokasvinaan. Maitiaisneste ärsyttää ihoa. Kasvi maistuu pahalta, ja siksi karja syö sitä siksi vain hätätilassa. Se on kuitenkin aiheuttanut myrkytyksiä lampaille ja nautakarjalle.

## Lähteet

## Aiheesta muualla
* Global Biodiversity Information Facility (GBIF): ''Asclepias curassavica'' 
* Centre for Agriculture and Biosciences International (CABI): ''Asclepias curassavica'' (bloodflower) 
* Flora of China: ''Asclepias curassavica''
LSVD

**LSVD** (*Lesben- und Schwulenverband in Deutschland*) on seksuaalivähemmistöjen oikeuksia Saksassa ajava järjestö. Se perustettiin Leipzigissä vuonna 1990. Alun perin siitä käytettiin nimeä SVD, mutta vuonna 1999 järjestö alkoi edustaa myös lesboja homomiesten lisäksi, ja tällöin järjestön nimeksi tuli LSVD.

LSVD on Saksan suurin homo- ja lesbojärjestö. Siihen kuuluu yli 3&nbsp;300 henkilöjäsentä ja 80 jäsenjärjestöä.

## Lähteet
Mesisilkkiyrtti

**Mesisilkkiyrtti** (*Asclepias syriaca*) on oleanterikasvien (Apocynaceae) heimoon kuuluva kasvi.

Mesisilkkiyrtti kasvaa 60–90 cm korkeaksi. Lehdet ovat noin 20 cm pitkät, kapeat, teräväkärkiset, keskivihreät. Varsista ja lehdistä irtoaa valkoista maitiaisnestettä, jos ne murtuvat. Mesisilkkiyrtti kukkii kesäkuusta elokuuhun. Kukat ovat vaaleanpunertavat, tuoksuvat, ja ne roikkuvat terttuina hiukan alaviistoon.

Mesisilkkiyrtti on kotoisin Pohjois-Amerikan itäosasta. Se kasvaa joutomailla, tienvarsilla, harvoissa metsissä ja pellonpientareilla.

## Lähteet

## Aiheesta muualla
* ITIS: ''Asclepias syriaca'' 
* United States Department of Agriculture (USDA): ''Asclepias syriaca'' 
* Dr. Duke's Phytochemical and Ethnobotanical Databases: ''Asclepias syriaca''
Armin Bittner

**Armin Bittner** (s. 28. marraskuuta 1964 Krün, Länsi-Saksa) on saksalainen uransa lopettanut alppihiihtäjä. Hän edusti aktiiviurallaan SC Krün -seuraa.

Bittner saavutti Crans Montanan MM-kilpailuissa 1987 pujottelussa pronssia. Calgaryn olympialaisissa 1988 hän oli alppiyhdistetyssä yhdestoista. Hän sai Vailin MM-kilpailuissa 1989 pujottelussa hopeaa. Saalbachin MM-kilpailuissa 1991 hän oli pujottelussa kuudes ja suurpujottelussa viidestoista.

Bittner voitti pujottelun maailmancupin kausilla 1988–1989 ja 1989–1990 sekä sijoittui kolmanneksi kaudella 1986–1987. Maailmancupin kokonaiskilpailussa hän oli neljäs kaudella 1989–1990. Hän voitti maailmancupissa seitsemän pujottelukilpailua, oli neljä kertaa toinen ja seitsemän kertaa kolmas. Lisäksi hän oli kerran kolmas suurpujottelussa.

## Maailmancup-voitot

## Lähteet
Manuel Ferraz de Campos Sales

**Manuel Ferraz de Campos Sales** oli Brasilian presidenttinä vuosina 1898–1902. Hän tuki maataloutta ja pyrki edistämään kahvinviljelyä. Ulkopolitiikassa hän aloitti neuvottelut Bolivian kanssa Acren alueen asemasta. Presidenttiuransa jälkeen hänestä tuli São Paulon osavaltion senaattori.

## Lähteet

## Aiheesta muualla
Kristijonas Donelaitis

**Kristijonas Donelaitis**, myös *Christian Donaleitis*, (1. tammikuuta 1714 – 18. helmikuuta 1780) oli preussinliettualainen kirjailija. Hänen tunnetuin teoksensa on neliosainen eeppinen runo *[[Vuodenajat (runo)|Vuodenajat]]*. Hän opiskeli Königsbergin Albertus-yliopistossa ja oli varsinaiselta ammatiltaan pappi. Lisäksi hän toimi muun muassa kanttorina ja rehtorina. Pietismi vaikutti häneen voimakkaasti. Hän loi uransa Vähässä-Liettuassa ja kirjoitti ensisijaisesti liettuaksi, mutta käytti laajasti kielitaitoisena myös kreikkaa, latinaa, hepreaa, ranskaa ja saksaa.

## Lähteet